Parlement: Só raak 'n mens van OB ontslae | Netwerk24
Deur Llewellyn Prince 27 Augustus 2019 11:37
Amptelike reëls en prosedures moet eers deur die parlement ontwikkel word oor hoe presies van adv. Busisiwe Mkhwebane as openbare beskermer (OB) ontslae geraak kan word.
Die parlement se portefeuljekomitee oor justisie en korrektiewe dienste het om dié rede Dinsdagoggend op versoek van John Steenhuisen, DA-hoofsweep, besluit om die kwessie na Thandi Modise, speaker van die Nasionale Vergadering, terug te verwys. Die DA wil hê die parlement moet die proses begin om Mkhwebane in die lig van 'n reeks verdoemende hofuitsprake teen haar uit haar pos te verwyder.
Modise moet dit dan na die reëlskomitee verwys wat die reëls en prosedures moet ontwikkel vir behoorlike prosesse om van 'n OB ontslae te raak. Daar bestaan tans nie sulke reëls en prosedures nie.
Bulelani Magwanishe, komiteevoorsitter, het dit met die aanvang van Dinsdagoggend se verrigtinge duidelik gestel dat die portefeuljekomitee eers oor die kwessie kan besin nadat die reëls opgestel is.
LP's van die ANC en opposisiepartye het met die voorstel saamgestem.
Adv. Glynnis Breytenbach, DA-LP, het aan Magwanishe gesê dit moet aan die speaker duidelik gemaak word dat dit 'n dringende saak is.